मध्यप्रदेश में चार बजे तक 55 प्रतिशत से अधिक मतदान | Nava Bharat – Hindi News Paper from Bhopal, Madhya Pradesh, Central India
Home फीचारुड न्यूज़ मध्यप्रदेश में चार बजे तक 55 प्रतिशत से अधिक मतदान
Posted On: November 28, 2018 4:32 PM In: फीचारुड न्यूज़, भोपालNo Comments
भोपाल, भारतीय जनता पार्टी (भाजपा) और कांग्रेस के लिए प्रतिष्ठा का प्रश्न बने मध्यप्रदेश विधानसभा चुनाव के लिए मतदान में आज सभी 230 विधानसभा क्षेत्रों के लगभग 65 हजार मतदान केंद्रों में अपरान्ह चार बजे तक 55 प्रतिशत से अधिक मतदाताओं ने वोट डाले। इक्का दुक्का घटनाओं को छाेड़कर मतदान शांतिपूर्ण ढंग से चल रहा है, वहीं इंदौर, गुना और धार जिले में एक एक यानी कुल तीन मतदान कर्मचारियों की मृत्यु हृदयाघात और अन्य बीमारियों से हुयी है।
नक्सली प्रभावित बालाघाट जिले के तीन क्षेत्रों परसवाड़ा, बैहर और लांजी में दोपहर तीन बजे निर्धारित समय पर मतदान संपन्न हो गया। इन तीनों इलाकों में सुबह सात बजे मतदान शुरू हुआ था और औसतन 65 प्रतिशत वोट पड़े। हालाकि इन तीनों क्षेत्रों का अंतिम वोट प्रतिशत अभी आना शेष है।
वर्ष 2013 के विधानसभा चुनाव में लगभग 72 प्रतिशत मतदाताओं ने वोट डाले थे। राज्य के मुख्य निर्वाचन पदाधिकारी कार्यालय का प्रयास है कि इस बार कम से कम 80 फीसदी मतदाता अपने मताधिकार का उपयोग करें।
राज्य के मुख्य निर्वाचन पदाधिकारी वी एल कांताराव ने पत्रकारों को बताया कि राज्य में आज मतदान के दौरान डेढ़ प्रतिशत कंट्रोल यूनिट (सीयू) और ढाई प्रतिशत वीवीपेट बदली गयीं। वहीं सतना जिले में 20 प्रतिशत वीवीपेट (1545 नग) बदले गए। उन्होंने कहा कि इन स्थानों पर पुनर्मतदान कराने की आवश्यकता इसलिए नहीं हैं, क्योंकि मशीन बदलकर फिर से मतदान शुरू करा दिया गया और शाम पांच बजे तक आने वाले सभी मतदाताओं से वोट डलवाए जाएंगे, भले ही इस कार्य में रात्रि के आठ नौ ही क्यों नहीं बज जाएं।
उन्होंने बताया कि मशीनों में खराबी के संबंध में प्रदेश कांग्रेस अध्यक्ष कमलनाथ की शिकायत आयी थी और आयोग की ओर से उठाए गए कदमों के बारे में बता दिया गया। एक सवाल के जवाब में उन्होंने यह भी कहा कि भाजपा की ओर से श्री कमलनाथ के आज छिंदवाड़ा जिले में मतदान के दौरान चुनाव चिन्ह दिखाने के संबंध में शिकायत प्राप्त हुयी है। इस बारे में वीडियो रिकार्डिंग मंगवायी गयी है और उसके अवलोकन के बाद अगला कदम उठाया जाएगा।
उज्जैन जिले में 4 बजे तक हुआ 56 प्रतिशत से अधिक मतदान